[{"text_idx": "#000001", "text": "Pasintmonate, du el niaj membroj vojag\u0302is al Skotlando por reprezenti nian asocion en la renkontig\u0302o de la partneroj de la projekto Erasmus+ VOLade (\u2018VOLontulado kaj Asocio Dau\u0306ripov-Evoluo\u2019). Jen raporto pri tiu semajnfino ric\u0302a je kundivido!"}, {"text_idx": "#000003", "text": "De la 26-a g\u0302is la 30-a de Majo 2022, Michael Boris kaj Jeanne renkontig\u0302is kun la reprezentantoj de la partneraj asocioj de la projekto pri volontulado, kiun nia asocio kunordigas."}, {"text_idx": "#000004", "text": "Estis la kvina kaj do antau\u0306lasta renkontig\u0302o, c\u0302ar entute ses asocioj partoprenas kaj aktive kontribuas al la projekto. Post Bunta Esperanto-Asocio en Italio (Au\u0306gusto 2021), Interkultura Centro Herzberg en Germanio (Oktobro 2021), Bjalistoka Esperanto-Societo en Pollando (Decembro 2021), kaj nia Esperanto-Kultur-Centro en Francio en Marto 2022, estis la vico de Kosmo Strategio bonvenigi nin al Skotlando, por laborsesioj kiuj temis c\u0302i-foje pri teamoj: kiel bone formi ilin, kiel konstrui bonan dinamikon ene de grupo kaj certigi g\u0302ian koherecon por ke g\u0302iaj membroj povu efike labori..."}, {"text_idx": "#000005", "text": "La grupo do pasigis la unuan tagon en la skota c\u0302efurbo, en agrabla kaj komforta medio, tre favora al inters\u0302ang\u0302o kaj kundivido de bonaj praktikoj pri volontulado. Konceptoj kaj teoriaj modeloj pri grupoj estis enkondukitaj, kiel ekzemple la modelo de Tuckman, kiu teoriadis la malsamajn etapojn en la kreado de grupo. Memorigo pri c\u0302i tiuj teoriaj konceptoj estis grava c\u0302ar volontuloj ofte devas labori teame; estas do esence povi kompreni kiel ili funkcias por povi plej bone antau\u0306vidi iliajn bezonojn. Tiam, per rolludoj au\u0306 cerbumadoj, estis pli facile ekhavi ideon pri kiel c\u0302i tiuj teorioj povus manifestig\u0302i kaj aplikig\u0302i."}, {"text_idx": "#000006", "text": "Dum ni finis nian unuan labortagon, la Skota Kongreso de Esperanto estis komencanta kelkajn mejlojn for de Edinburgo. Ni do transiris la Forth-estuaron por atingi Dunfermline kaj la partoprenantojn de la evento."}, {"text_idx": "#000007", "text": "La sekvan matenon, prezento de nia projekto estis parto de la programo, kaj skotaj esperantistoj au\u0306dis pri la programo Erasmus+, la projekto VOLade, la malsamaj eblecoj por ig\u0302i volontulo... Poste Cle\u0301ment, Manu kaj Jeanne, kiel eks-volontuloj, parolis pri siaj spertoj kaj pri tio, kion alportis al ili la programo, antau\u0306 ol prezenti la avantag\u0302ojn el la vidpunkto de la strukturoj kiuj gastigas la volontulojn."}, {"text_idx": "#000008", "text": "Poste, ni devis ekveturi al Saint Andrews por la tradicia ekskurso, do ni dau\u0306rigis la diskutojn en malpli formala etoso: en la buso, dum la tagmang\u0302o au\u0306 vizitante la stratojn de tiu bela skota urbo."}, {"text_idx": "#000009", "text": "Dum la cetero de nia restado, ni dau\u0306re c\u0302eestis la arang\u0302on, ni vizitis Dunfermline au\u0306 ni kreis materialon por prezenti la projekton kaj akompani la strukturojn kiuj interesig\u0302as pri volontulado. Ni proponos g\u0302in dum nia lasta renkontig\u0302o en Nederlando, c\u0302ar ni estos gastigitaj de nia partnero TEJO dum la Internacia Junulara Kongreso kiu okazos en Au\u0306gusto. Tio estos okazo por revizii la bonajn praktikojn, kiujn ni inters\u0302ang\u0302is dum la tuta projekto kun niaj partneroj, kaj provi la novajn ilojn, kiujn ni kreis, antau\u0306 ol disponigi ilin al asocioj (esperantaj au\u0306 ne)."}, {"text_idx": "#000010", "text": "VOLade en pluraj lokoj samtempe"}, {"text_idx": "#000011", "text": "Se nia oficiala renkontig\u0302o okazis en Skotlando, estas substrekinda, ke samtempe (de la 26-a g\u0302is la 29-a de Majo), okazis la Interasocia Kongreso de Esperanto en Francio. Marion c\u0302eestis kaj profitis la okazon por prezenti la projekton kaj instigi francajn organizojn gastigi volontulojn per la programo Civita Servo."}, {"text_idx": "#000012", "text": "Kelkajn tagojn poste (de la 3-a g\u0302is la 6-a de Junio), okazis la Germana Esperanto-Kongreso en Oldenburg, kie Andries \u2013 kiel reprezentanto de Interkultura Centro Herzberg \u2013 kaj Francesco \u2013 kiel reprezentanto de Kosmo Strategio \u2013 prezentis la projekton. Leonardo, kiu ankau\u0306 partoprenis la kongreson (KEKSO okazis paralele), parolis pri lia sperto kiel volontulo por nia asocio kaj TEJO."}, {"text_idx": "#000014", "text": "1a renkontig\u0302o en Asizo (Italio)"}, {"text_idx": "#000016", "text": "3a renkontig\u0302o en Bjalistoko (Pollando)\n4a renkontig\u0302o en Aruto (Francio)"}, {"text_idx": "#000017", "text": "Dankon al Manu pro la fotoj!"}]